काठमाडौं : कञ्चनपुरकी बालिका निर्मला पन्तको बलात्कार र हत्याको अनुसन्धानमा लापरवाही गरेको भन्दै गृह मन्त्रालयले कञ्चनपुरका तत्कालिन प्रहरी उपरिक्षक डिल्लीराज विष्ट र प्रहरी निरिक्षक जगदीश भट्टसँग स्पष्टिकरण मागेको छ । दशैं विदा सकिए लगत्तै आइतबार गृहसचिव प्रेमकुमार राईले दुबै प्रहरी अधिकृतसँग स्पष्टिकरण मागेका हुन् ।
दुबैजनालाई चौबिसघन्टाभित्र चित्तबुझ्दो जवाफ र प्रमाणका आधारमा सफाई दिन मौका दिइएको छ । त्यसपछि पनि दुबै जनालाई सफाईका लागि थप चौबिस घन्टाको दोस्रो मौका दिइने गृह मन्त्रालयले जनाएको छ । त्यतिबेलासम्म पनि चित्तबुझ्दो जवाफ नआए दुबै जनालाई बर्खास्त गर्ने तयारी गृह मन्त्रालयको छ ।
यसका लागि कम्तिमा एक सातासम्मको समय लाग्ने बताइएको छ । प्रहरी महानिरीक्षक सर्वेन्द्र खनालले असोज २९ गते प्रहरी उपरीक्षक विष्ट र प्रहरी निरीक्षक जगदीश भट्टलाई सेवाबाट निष्काशन गर्न गृह मन्त्रालयलाई सिफारिस गरेका थिए । सोही सिफारिसका आधारमा गृह मन्त्रालयले कारवाही प्रक्रिया अघि बढाएको हो ।
घटनाको समयमा बिष्ट जिल्ला प्रहरी कार्यालय र भट्ट वडा प्रहरी कार्यालय महेन्द्रनगरमा कार्यरत थिए । घटनापछि दुबै जनालाई गृह मन्त्रालयको छानविन टोलीको सिफारिसमा निलम्बन गरिएको थियो ।
प्रहरी अतिरिक्त महानिरीक्षक धीरु बस्न्यात संयोजकत्वको अनुसन्धान टोलीले विष्टसहित अनुसन्धानमा खटिएका प्रहरीले चरम लापरवाही गरेको प्रतिवेदन प्रहरी प्रधान कार्यालयमा पेश गरेको थियो । कञ्चनपुरको भीमदत्त नगरपालिका २ की १३ वर्षीया बालिका निर्मला पन्तको शव गत साउन एघार गते बलात्कारपछि हत्या गरिएको अवस्थामा उखुबारीमा भेटिएको थियो ।